Cjare letore/Cjâr letôr
Biel al è stât biel, anzit bielon. E a àn fat la lôr figure i nestri amîs dal spetacul, dal sport, de informazion che tal numar passât a àn mostrade la muse par sburtâ l’abonament ae Patrie. No dome la muse ma in chês pocis riis che nus àn scrit al è vignût fur dut il lôr amôr pal Friûl e pal unic gjornâl scrit dut par furlan. La pagjine finâl di cheste iniziative, però, cumò le dedichìn ai vêrs protagoniscj dal gjornâl, lis tantis personis che a dan cuarp ae iniziative: i nestris letôrs. A chei che in sumis, a son la vere fuarce de Patrie: i furlans di ogni dì. Chei che o incrosìn par strade, cuant che o lin a fâ la spese o a bevi un tai.
A chei tancj oms e feminis, zovins e vecjos, di citât o de provincie, che a lavorin o a son in pension, operaris
o contadins, students o professôrs che a van indenant cu la Patrie te sachete.
Al è facil che magari ju vin viodûts par câs o in cualchi riunion, in tren: cuissà. Ma soredut fin cumò no vin mai savût che ancje lôr a leievin la Patrie. Un câs su mil forsit, ma nol impuarte parcè che daûr di ogni musute dissegnade de man di Dree Venier al è platât un furlan o une furlane.
Disìn che chei di chest mês a son une rafigurazion dal nestri popul. Di bande lôr l’invît a stânus dongje
al è ancjemò plui fuart!
Si pues abonâsi ancje midiant bonific: IBAN n. IT32 V063 4063 8801 0000 0001 208, li de Casse di Sparagn dal Friûl-VJ, sede di Glemone (UD). Tes indicazions pal bonific, che si impensi di scrivi la direzion dulà spedî il gjornâl.
.
O soi abonât a LA PATRIE DAL FRIÛL parcè che la lenghe le consideri la mê bandiere, chê che mi fâs cjalâ in muse ducj cun rispiet e cence pôre. Cuant che o jeri pal mont la lenghe mi à fat vê tante braure, cuant che a vignivin a savê di ce bande che o jeri. Agnul Della Schiava e Renata, Basilian
O sin abonadis a LA PATRIE DAL FRIÛL parcè che prime le leìn noaltris e dopo i nestris clients dal Bar Savio. E fâs ben sedi a nô sedi a lôr. Daniela e Checca Michieli, Udin
L’abonament al è stât un regâl e mi à fat tant plasê. Mi plâs leile parcè che o cognòs problemis e situazions dal dut dismenteadis, evitadis, dai media talians. E po… il Furlan, no vin di pierdi la nestre lenghe. Bruna Fedrigo, Davian
Par lei la rubriche di musiche, che e je simpri interessante e inzornade, pes storiis di Bete di Spere che mi fasin masse ridi, par sintîmi part de comunitât dai furlans che a lein LA Å fûr dal Friûl, par lei une informazion fûr dal côr, par rinfrescjâ la mê cognossince dal Furlan. Elisabetta Fiori, Bergamo
O soi abonade parcè che al è un mensîl zovin, dinamic ma tal stes timp leât aes tradizions. Giulia Martina, Gjenue
Parcè che cuant che al rive il postin, tu le vierzis daurman, tu le sfueis e tu ti lassis puartâ dentri de tô int, tra i tiei paîs e tu ti sintis in famee cun tancj amîs. Grazia Mainardis, Monfalcon
O crôt che LA PATRIE DAL FRIÛL e fasi un grant lavôr pe nestre int: dâ la pussibilitât di lei par furlan al jude a mantignî vive la nestre cussience di popul; nus ricuarde che, ancje se cualchidun al cîr di fânusal dismenteâ, o sin furlans! Pietro Bortolotti, Udin
O soi abonât a LA PATRIE DAL FRIÛL di pôc, ma o ai savût che il sfuei in lenghe furlane al jere simpri stât stampât. O soi content di vê fat chest abonament e o lei cun buine voie dutis lis notiziis publicadis, un pôc par dì, scritis di une buine scuadre di gjornaliscj e dut par un Friûl plui furlan. Remigio Bruno Sattolo, Udin
Par me che o soi a stâ lontan, lei LA PATRIE DAL FRIÛL e je une maniere par sintîmi plui dongje di cjase e plui dongje dai furlans. Notiziis pe nestre int, dai nestris paîs, che no tu cjatis di nissune altre bande, scritis te nestre marilenghe e mai banâl. No podarès plui fâ di mancul di chel sfuei che al rive ogni mês par pueste. E po, savêso ce gust cuant che a viodin il pacut de Patrie in cjase e mi domandin incuriosîts "che lingua è?". Ti fâs sintî braurôs di jessi furlan. Stefano Taboga, Milan
*** LA PATRIE DAL FRIÛL e je un esempli preciôs di ce che je la anime culturâl Furlane. Norman Scaravetti, Columbia (Usa)
fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn